หุ้นปิดตลาดบวกเพิ่ม 3.64 จุด
ดัชนีหลักทรัพย์ไทยวันนี้บวกได้ 3.64 จุด ซื้อขายเบาบางยังรอผลตัดสินยึดทรัพย์
16 ก.พ. 2553

ดัชนีหลักทรัพย์ไทยวันนี้บวกได้ 3.64 จุด ซื้อขายเบาบางยังรอผลตัดสินยึดทรัพย์
ดัชนีตลาดหลักทรัพย์ไทยประจำวันที่ 16 กุมภาพันธ์ 2553 ปิดตลาดที่ระดับ 692.73 จุด เพิ่มขึ้น 3.64 จุด หรือ +0.53% มูลค่าการซื้อขาย 7,958.97 ล้านบาท โดยดัชนีปรับขึ้นแตะระดับสูงสุดของวันที่ 693.25 จุด และลดลงต่ำสุด 688.96 จุด
ผู้สื่อข่าวรายงานว่า บรรยากาศการลงทุนในตลาดหลักรัพย์ซบเซาต่อเนื่อง มูลค่าซื้อขายเบาบาง เนื่องจากนักลงทุนบางส่วนยังหยุดเทศกาลตรุษจีน และตลาดหุ้นเอเชียหลายตลาดปิดทำการในวันตรุษจีน
นายชัย จิระเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ พัฒนสิน ( CNS ) กล่าวว่า ตลาดหุ้นวันนี้ปรับตัวขึ้นเล็กน้อย โดยมีแรงซื้อหุ้นที่ผลประกอบการออกมาดีและมีเงินปันผล ซึ่งเป็นหุ้นขนาดกลาง และได้แรงซื้อกลุ่มธนาคาร ช่วยประคองดัชนี
"ปัจจัยในประเทศไม่มีข่าวดีและข่าวลบเข้ามากระทบ ตลาดยังรอผลการตัดสินคดียึดทรัพย์ วันที่ 26 ก.พ.นี้ หากพรุ่งนี้ (17 ก.พ.) ปัจจัยในประเทศ ยังไม่มีอะไรเปลี่ยนแปลง ดัชนีที่แนวรับ 685 จุด น่าจะรับอยู่ โดยมีแนวต้านจิตวิทยาที้ 700 จุด"
สำหรับกลยทุธ์ลงทุนวันที่ 17 ก.พ. คาดว่านักลงทุนยังเลือกเก็งกำไรหุ้นทีคาดว่าผลประกอบการออกมาดีและมีเงินปันผล โดยเป็นการเลือกลงทุนหุ้นรายตัว
หลักทรัพย์ที่มีมูลค่าการซื้อขายสูงสุด 5 อันดับแรก ได้แก่
PTT     ปิดที่   216.00   บาท       ไม่เปลี่ยนแปลง      (+0.00%) มูลค่าซื้อขาย  1,118.46 ล้านบาท
IVL      ปิดที่     11.80   บาท  เพิ่มขึ้น     0.70  บาท  (+6.31%) มูลค่าซื้อขาย     759.26 ล้านบาท
PTTEP  ปิดที่  130.00   บาท   เพิ่มขึ้น     0.50  บาท  (+0.39%) มูลค่าซื้อขาย    710.40 ล้านบาท
SCB      ปิดที่    80.50   บาท   เพิ่มขึ้น    2.25  บาท   (+2.88%) มูลค่าซื้อขาย    348.55 ล้านบาท
 
TTA     ปิดที่    23.60   บาท   ลดลง     0.90  บาท   (- 3.67%) มูลค่าซื้อขาย     345.34 ล้านบาท